Гуауи гуф1эгъуи зэпыщ1ащ

Ебланэ пычыгъуэ (к1эух)

Зы пщэдджыжь гуэрым Мыхьэмэт и зауэлI гупым зы щIалэщIэ IэщIэкIэ хэщIэузэдауэ, афэ джанэ щыгъыу, и пащIэ жьакIэр иджыри къэмыкIауэ къахыхьащ. ЩIалIэщI мыцIыхум сэлам къащрихым, псори зэплъыжащ.

—ДэнэкIэ уи гъуэгу, щIалэ?—жиIэу Мыхьэмэт и пIэкIэ хаха дзэпщыр щыщIэупщIэм, щIалэм жиIащ:

—Уи дзэм сыхэбгъэхьэну сынолъэIуну сыкъэкIуащ.—Мы гуп узыхыхьэнур зыхуэдэр пщIэрэ уэ?—СощIэ, Къуаджэбердыкъуэ Мыхьэмэт и гуп цIэрыIуэращ. Фи деж сыкъыщIэкIуар Мыхьэмэт илъ сщIэжыну аращ.

ЩIалэщIэр зыхагъэхьащ икIи псынщIэу псоми гунэс ящыхъуащ. Ар дэнэкIи нэст, псом игу лъитэт. УIэгъэ хъуам и уIэгъэр псынщIэу хуипхэт. Зауэ хъуамэ, и джатэр къихауэ псом япэ хэлъадэт. Ауэ гупым зыщигъэпсэхум деж псэлъэгъуейт, сабырт. Абы щхьэкIэ "Псэлъэгъуей", "СабырщIэгъей" фIащауэ арат зэреджэхэр. ЩIалэщIэр пщэдджыжьым къахыхьэт, пщыхьэщхьэм яхэкIыжт.

Дыгъэмыс деж щекIуэкI зэхэуэ гуащIэм щIалэIщIэр уIэгъэ хьэлъэ щыхъуауэ къыIуахри, мэз лъапэм къызэрахьэсу лIащ. И пыIэр щыщхьэрахым, и щхьэцышхуэр къыщIэщащ. Псоми ягъэщIагъуэу я пащхьэ нурыр къызыщхьэщих пщащэ дахэ къилът. Я нэпсыр къежэхащ. И пщэм илъ уагъэр зэпачри дыуэр кърахащ. ЗэгуатIэпIыкIыу щеплъым, хьэрыпыбзэкIэ тетхат: "Шапсыгъым и хуитыныгъэм Къазий хьэнифэ и псэр щIитащ".

Аращ Къуаджэбердыкъуэ Мыхьэмэтрэ Къазий Хьэнифэрэ я хъыбарыр.

Зытхыжар КъардэнгъущI Зырамыкущ